KIRJALLINEN KYSYMYS E-2094/01 esittäjä(t): Patricia McKenna (Verts/ALE) komissiolle. Euroopan unionin elintarvike- ja eläinlääkintätoimisto.



Virallinen lehti nro 081 E , 04/04/2002 s. 0104 - 0105



KIRJALLINEN KYSYMYS E-2094/01 esittäjä(t): Patricia McKenna (Verts/ALE) komissiolle (13. heinäkuuta 2001) Aihe: Euroopan unionin elintarvike- ja eläinlääkintätoimisto Euroopan unionin elintarvike- ja eläinlääkintätoimisto on päätetty siirtää Grangeen, County Meathiin (Irlanti). Onko komissio missään vaiheessa arvioinut Grangen sopivuutta tällaisen laitoksen sijaintipaikaksi? Voisiko komissio ilmoittaa tällaisen arvioinnin tulokset tai syyt, joiden vuoksi arviointia ei mahdollisesti ole tehty? Onko komissio erityisesti tyytyväinen Grangessa tarjolla oleviin joukkoliikenteen palveluihin ja eri jäsenvaltioista kotoisin olevalle henkilökunnalle ja heidän perheilleen tarjolla olevien palvelujen laatuun ja riittävyyteen? Onko Grange komission mielestä kaupunki? Voisiko komissio selittää, miten Grangen valintaan päädyttiin? Ehdotettiinko Grangelle mitään vaihtoehtoja? David Byrnen komission puolesta antama vastaus (5. syyskuuta 2001) Eläinlääkinnän ja kasvinsuojelun tarkastus- ja valvontatoimiston (jolle on myöhemmin annettu nimeksi elintarvike- ja eläinlääkintätoimisto) sijoituspaikan määräämisestä on säädetty jäsenvaltioiden hallitusten edustajien 29. lokakuuta 1993 tekemässä päätöksessä tiettyjen Euroopan yhteisöjen elinten sijoituspaikasta(1). Päätöksen 1 artiklassa säädetään mm. seuraavaa c) Irlannin hallitus päättää, mihin kaupunkiin eläinlääkinnän ja kasvinsuojelun tarkastus- ja valvontatoimisto sijoitetaan Irlannissa. Irlannin hallitus ilmoitti komissiolle 27. maaliskuuta 1995 päivätyllä kirjeellä, että toimisto sijoitetaan Grangeen, Dunsaneyhin County Meathiin. Komissio päätti 10. joulukuuta 1996 järjestää toimiston siirron Irlannin viranomaisten Grangessa tarjoamaan rakennukseen. Dublinissa 13.14. joulukuuta 1996 kokoontunut Eurooppa-neuvosto hyväksyi tämän päätöksen. Komissio allekirjoitti myöhemmin Irlannin hallituksen edustajien kanssa sopimuksen Grangessa sijaitsevan rakennuksen vuokrausostosta. 29. lokakuuta 1993 tehdystä päätöksestä käy selvästi ilmi, että toimiston sijoituspaikasta päättäminen kuuluu yksinomaan Irlannin hallitukselle. Komissio katsoo, että kyseinen päätös antaa Irlannin hallitukselle runsaasti harkintavaltaa eikä komission tehtävänä ole selitellä sitä, miksi Irlannin hallitus päätyi valitsemaan Grangen sijoituspaikaksi. Komission mielestä sen tehtäviin kuuluu varmistaa, että Irlannin hallituksen toimistolle osoittama sijoituspaikka ja sinne järjestetyt palvelut täyttävät ne edellytykset, joita toimiston kitkaton toiminta vaatii. Komissio ei tässä yhteydessä pidä sanan kaupunki kirjaimellista tulkintaa erityisen tärkeänä. Rakentaminen alkoi 1999, ja rakennuksen odotetaan valmistuvan vuoden 2001 loppuun mennessä. Rakennustyö sujuu yleisten töiden viraston ohjauksessa ja valvonnassa. Kyseinen virasto vastaa Irlannin valtion kiinteistöomaisuuden hoitamisesta. Komissio seuraa työskentelyä säännöllisesti. Henkilöstö aikoo muuttaa tiloihin mahdollisimman pian, sitten kun rakennustyöt on saatu komissiota tyydyttävällä tavalla päätökseen ja rakennus on sopimusehtojen mukaisesti hyväksytty virallisesti. Komissio ja Irlannin viranomaiset ovat perustaneet korkean tason yhteiskomitean keskustelemaan komission henkilöstön muutosta nykyisestä Dublinin rakennuksesta Grangeen. Komission henkilöstö on edustettuna komiteassa. Komitea tarjoaa foorumin rakennuksesta itsestään ja muista siihen liittyvistä seikoista käytävälle keskustelulle. Tavoitteena on löytää ratkaisuja ongelmiin, joita syntyy ennen projektin valmistumista. Yksi komiteassa pohdittavista kysymyksistä liittyy julkiseen liikenteeseen. Nykyiset julkisen liikenteen palvelut Dublinista Grangeen ovat riittämättömät. Tämän vuoksi tarkastellaan mahdollisia uusia järjestelyjä, joihin kuuluu mm. uuden kuljetuspalvelun järjestäminen. Komission aikomuksena on täyttää Grangen hankkeeseen liittyvät velvollisuutensa sen varmistamiseksi, että rakennukset ja niihin liittyvät palvelut tarjotaan sopimusehtojen mukaisesti ja että toimisto voi toimia kitkattomasti. (1) EYVL C 323, 30.11.1993.